ЗэгурыIуэныгъэр япэ ирагъэщ
Дунейпсо Адыгэ Хасэм и ГъэзэщIакIуэ гупым хэтхэм я зи чэзу зэхуэс щэ-бэт кIуам Налшык къалэ щекIуэкIащ. Абы кърихьэлIащ Тыркум, Сирием, Иорданием, Израилым, Европэм хыхьэ къэралхэм щыIэ хасэхэм, Къэбэрдей-Балъкъэр, Адыгэ, Къэрэшей-Шэрджэс, Краснодар, Ставрополь, Осетие Ищхъэрэ — Алание щIыналъэхэм щылажьэ хасэ къудамэхэм я тхьэмадэхэр, лIыкIуэхэр.
Апхуэдэу абы хэтащ КъБР-м и Правительствэм и УнафэщIым и къуэдзэ Ахъуэхъу Таймураз, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, ДАХ-м и Нэхъыжьхэм я советым и тхьэмадэ, тхакIуэ цIэрыIуэ МэшбащIэ Исхьэкъ, советым хэтхэр, щIалэгъуалэ зэгухьэныгъэхэм я Iэтащхьэхэр.
ЗэIущIэр къызэIуихащ икIи иригъэкIуэкIащ ДАХ-м и тхьэмадэ Сэхъурокъуэ Хьэутий. БлэкIа зэхуэсым иужь лъандэрэ Хасэшхуэм зэфIигъэкIа лэжьыгъэхэм тепсэлъыхьыжащ тхьэмадэр. Къызэхуэсахэр нэхъ убгъуауэ къытеувыIащ Сири-ем щыпсэу ди лъэпкъэгъухэмрэ абыхэм ящыщу хэкум къэзыгъэзэжахэмрэ я Iуэху зыIутым; ДАХ-мрэ КАФФЕД-мрэ зэрызэдэлажьэр егъэфIэкIуэным; Кавказ зауэр зэриухрэ илъэси 153-рэ щрикъу махуэм ехьэлIа дауэдапщэхэр адыгэ зэрыс хэгъуэгухэм, къэралхэм зэрыщрагъэкIуэкIам; хамэ къэралхэм щыпсэу ди лъэпкъэгъухэм я бынхэр Урысейм и еджапIэ нэхъыщхьэхэм щегъэджэным, сабийхэр хэкум зыгъэпсэхуакIуэ къэгъэкIуэным, нэгъуэщIхэми.
Ставрополь щылажьэ «Адыгэ» щэнхабзэ центрым и унафэщI Шыбзыхъуэ Юрэ Ставрополь къалэ администрацэм и Iэтащхьэ Джатдоев Андрей къыбгъэдэкI щIыхь тхылъыр ДАХ-м и президент Сэхъурокъуэ Хьэутий иритыжащ, лъэпкъ зэхущытыкIэр егъэфIэкIуэным и гуащIэ зэрыхилъхьэм папщIэ.
ЗэIущIэр зэрекIуэкIам теухуа тхыгъэ ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
Сурэтыр Къарей Элинэ трихащ.
